དེང་རབས་བོད་ཀྱི་རྩོམ་རིག་སྤྱིའི་གནས་སྟངས་ལ་གཞིགས་ན།དེང་གི་དུས་སུ་ང་ཚོ་བོད་ཀྱི་རྩོམ་རིག་ལ་རྩོམ་ལུས་ཀྱི་དབྱེ་བ་ཕྱེ་སྟེ།རྩོམ་ལུས་སོ་སོའི་རྩོམ་འབྲིའི་ཤེས་བྱ་རྣམས་དཔྱད་པ་དང་ཕྱོགས་བསྡོམས་བྱ་རྒྱུ་ནི་ལོ་རྒྱུས་ཀྱིས་བཞག་པའི་ལས་འགན་གཡོལ་ཐབས་མེད་པ་ཞིག་ཡིན་ལ།བོད་ཀྱི་རྩོམ་རིག་སྤྱིར་ཕྱོགས་ཡོངས་ནས་ཞིབ་འཇུག་བྱེད་པའི་དགོས་མཁོ་ཡང་ཡིན་ཞིང་།དེང་རབས་རྩོམ་རིག་སྔར་བས་དར་རྒྱས་ཕུན་སུམ་ཚོགས་པ་ཡོང་བར་བྱེད་པའི་དགོས་མཁོ་ཡང་ཡིན།འོ་ན་བོད་ཀྱི་རྩོམ་རིག་དང་མཐུན་པའི་རྩོམ་ལུས་ཀྱི་དབྱེ་བ་ཅི་འདྲ་ཞིག་འབྱེད་དགོས་སམ་ཞེ་ན།གནད་དོན་དེའི་སྐོར་རང་རང་གི་འདོད་པ་དང་མཐུན་པའི་བསམ་ཚུལ་སྣ་ཚོགས་ཡོད་སྲིད་ནའང་།རྩོམ་རིག་གི་ལག་ལེན་དང་མཐུན་པའི་རྩོམ་ལུས་ཀྱི་དབྱེ་བ་འབྱེད་རྒྱུ་ནི་གལ་ཆེ་བར་སྣང་།རྩོམ་རིག་ལ་རྩོམ་ལུས་ཀྱི་དབྱེ་བ་འབྱེད་པ་ནི།རྩོམ་རིག་གི་རིགས་པའི་གཞུང་ལུགས་འཛུགས་སྐྲུན་དང་འཐུས་སྒོ་ཚང་དུ་གཏོང་བར་འབྲེལ་བ་ཡོད་ལ།རྩོམ་རིག་གི་ལག་ལེན་དངོས་དང་འབྲེལ་བའི་གནད་དོན་ཞིག་ཀྱང་ཡིན།གནད་དོན་དེ་དག་ལ་ཚན་རིག་དང་མཐུན་པའི་དཔྱད་པ་གཏོང་བ་ལ།སྐྱེས་སྦྱངས་ཀྱི་ཤེས་རབ་དམན་པའི་ལས་དང་པོ་བ་ཕྲན་ལྟ་བུས་དགག་སྒྲུབ་ཀྱི་ཁུར་ལེན་པའི་འོས་སུ་མི་ཆེ་རུང་།དེང་རབས་བོད་ཀྱི་རྩོམ་རིག་གི་རྩོམ་ལུས་དབྱེ་བར་ཞིབ་འཇུག་བྱེད་པའི་ལས་དོན་གཏིང་ཟབ་དང་སྒོ་ཀུན་ནས་སྤེལ་རྒྱུར་ནུས་པ་ཐོན་རེའི་ལྷག་བསམ་ཀུན་ནས་བསླངས་ཏེ།རང་གི་མྱོང་ཚོར་རམ་ལྟ་ཚུལ་ཞིག་ཀུན་གྱི་སྤྱན་སྔར་བསྟར་འདོད་པ་ནི་གཤམ་དུ་གསལ།